<classify> UJENZI wa mitambo ya uzalishaji umeme unaoendelea katika eneo la Kinyerezi jijini Dar es Salaam, umetajwa kuwa kiungo muhimu katika utekelezaji wa azma ya serikali kuelekea uchumi wa kati wa viwanda ifikapo mwaka 2025. Hayo yamebainishwa na Meneja wa Kituo cha Kufua Umeme cha Kinyerezi I, Ernest Nzemya wakati wa ziara ya Shirikisho la Wanafunzi wa Vyuo Vikuu Tanzania TAHLISSO waliotembelea eneo hilo kwa lengo la kushuhudia maendeleo katika sekta ya umeme inayofanywa na Serikali ya Awamu ya Tano chini ya Rais John Magufuli. Nzemya alisema tangu kuanza kufanyika kwa awamu mbali mbali za ujenzi wa miradi ya uzalishaji wa umeme huo kuanzia mtambo namba moja hadi nne ambao ujenzi wake unaendelea, kumekuwa na matokeo makubwa ya upatikanaji wa umeme na hivyo kuondoa changamoto zilizokuwepo kabla ya uwepo wa mradi huo.Alisema tangu Taifa lipate Uhuru mwaka 1961, Tanzania ilikuwa ikipata umeme kwa wastani wa megawati 1,200 ambazo kimsingi zilikuwa hazitoshelezi mahitaji ya umeme unaohitajika kadri miaka ilivyokuwa ikizidi kuongezeka. Alisema kupitia mradi huo uliosaidia kuongeza umeme kwa wastani wa asilimia 30 katika Gridi ya Taifa kumewezesha Taifa kuwa na uhakika wa umeme wa kutosha na hivyo kuleta matumaini ya viwanda kupata umeme kutekeleza kikamilifu sera ya ujenzi wa viwanda chini ya Serikali ya Awamu ya Tano.Ukiacha umeme uliopo na unaotarajiwa kuzalishwa na mitambo hii, hivi sasa serikali inatekeleza ujenzi wa bwawa la umeme kupitia mto Rufiji ambao mara pindi utakapokamilika, utaweza kutoa matokeo chanya katika upatikanaji umeme wa kuendesha viwanda mbalimbali nchini, alieleza Nzemya. Aidha, alisema ujenzi wa Mradi wa Kufua Umeme wa Kinyerezi II uliozinduliwa Machi, 2018 na Rais Magufuli na kuzalisha megawati 240 za umeme na kuigharimu serikali kiasi cha Dola za Marekani milioni 344 tangu kianzishwe hadi kimezalisha jumla ya megawati 1,329,642 na kufikisha mauzo ya Sh bilioni 311.1. Awali, akizungumzia kuhusu ziara hiyo, Mwenyekiti wa TAHLISSO, Peter Neboya alisema lengo lake ni kuona miradi mbali mbali ya kimaendeleo inayofanywa na serikali ili waone hali halisi ya ujenzi wa miradi hiyo ilivyo. Alisema ukiacha mradi wa Kinyerezi, wajumbe wa shirikisho hilo pia wametembelea miradi ya ujenzi wa Reli ya Kisasa SGR pamoja na ujenzi wa daraja la Salender linalojengwa kuanzia eneo la Aga Khan na kupita juu ya Bahari ya Hindi kwenda Masaki.  <topic>: kitaifa 